**Берекет Бақытжанұлы Кәрібаев**

**ҚР ҰҒА корреспондент – мүшесі,**

**әл-Фараби атындағы Қазақ ұлттық университеті,**

 **тарих, археология және этнология**

 **факультетінің профессоры,**

**тарих ғылымдарының докторы**

**Профессор Д.И.Дулатова туралы естеліктер**

Қазақ халқында «Таулар алыстаған сайын биіктей түседі» деген бір қанатты сөз бар. Бұл қанатты сөздің ауқымы кең, әрі астары терең. Соның бір астарына жақсы тұлғалы азаматтар о дүниелік болғаннан кейін олардың барлық адамгершілік қасиеттері, жасаған іс-әрекеттері, айтқан сөздері және ғылыми-шығармашылық мұралары, яғни тірі кезіндегі барлық адами болмысы оның көзі тірі замандастарына, шәкірттеріне, кейінгі ұрпақтарына ұлылықтың белгісі ретінде көрініп тұрады. Жоғарыда келтірген қанатты сөзіміздің үлкен ғалым, ғылымды ұйымдастырушы, ұлағатты ұстаз, әрі педагог, сондай-ақ ардақты ана, мейірімді әже бола білген Дина Исабайқызы Дулатоваға қатысты тура айтылған секілді. Өзі өмір сүрген жылдары қазақ қыздарынан шыққан санаулы ғана тарихшы-тарихнамашының бірі болған, екеу болса соның бірі, біреу болса соның нағыз өзі бола білген тарих ғылымдарының докторы, профессор Д.И.Дулатованың арамыздан қол үзіп, келместің кемесіне мінгеніне он жыл болыпты. Егерде ол арамызда жүрсе, онда ол бір-екі айдан соң 85 жасқа толған болар еді.

 Үлкен жүректі тұлғамен бір ұжымда он бес жыл бірге қызмет атқарысып, оның ішінде он бір жыл ол кісінің орынбасары болған мен үшін ол кісі жөнінде естелік жазарда есіме бірден қазақтың жоғарыда келтірген қанатты сөзі ойыма түсті. Шынында да, уақыт өткен сайын әділетті адамдардың, принципшіл адамдардың, өз мамандығын жанындай жақсы көрген адамдардың өмірден озуы қазіргі күндердегі өзгерістер заманында, құндылықтардың ауысып жатқан тұстарында орындары кәдімгідей ойсырап тұрады екен. Егерде сол кісілер әлі де бар болса, мүмкін ғылымды ұйымдастыру ісінде, Жоғары оқу орындарындағы оқу үдерістері мен оқу жоспарларын жасауда көптеген солақайшылдыққа, асыра сілтеушіліктерге жол берілмеген болар ма еді деген ойға келесің. Ол кісілер қандай ұсыныстар енгізер еді деп ойлайсың. Бірақ, Алланың ісіне ешқандай шара жоқ. Алла өзі дүниеге әкелді және өзі әкетті. Бұл табиғаттың, өмірдің заңы. Шынында да, ол кісілердің арамызда болмауы оларды біздер үшін таулардай асқақтатып, шыңдардай биіктетіп тұрады екен. Ал уақыт өткен сайын жаңағы қанатты сөздегідей олардың тұлғалық болмысы одан сайын биіктей түседі.

 1985-1990 жылдары тарих фаультетіндегі қазақ бөлімінде оқып жүрген кезімізде Қазақ ССР тарихы кафедрасының меңгерушісі, тарих ғылымдарының докторы, профессор Д.И.Дулатованың есімін сырттай естігеніміз болмаса, тікелей араласымыз болмапты. Бізге негізінен дәрістер мен семинар жұмыстарын кафедраның қазақ бөлімдеріне сабақ беретін ұстаздарымыз жүргізетін. Ал Д.И.Дулатова дәрістерді орыс, арнайы бөлімдердің студенттеріне беретін. Сол жылдардағы оқу тәртібі бойынша студенттер екінші курстың соңында өтініш жазып, факультеттегі 5-6 кафедраның бірінде мамандану бойынша оқуын одан әрі жалғастырушы еді. Кей кафедраның оқытушылары алдын ала үздік, жақсы оқитын студенттерді үгіттеп, өз кафедраларына шақырып жататын. Білім көрсеткіштерім үздік болғандықтан мені де бірнеше рет дәріс оқып, семинар берген ағайларым өз кафедраларына шақырды. Бұл кез - 1986/1987 оқу жылының аяғы болатын. Неге екенін білмеймін, мүмкін сол жылдардағы ұстаздарым Ә.Х.Хасенов пен С.Жолдасбаевтардың ықпалы болуы керек, бірнеше шақырулардан бас тартып, бірден Қазақ ССР тарихы кафедрасында маманданатынымды ашық айттым. Сөйтіп, келесі жаңа оқу жылын аталған кафедрада мамандана бастадық. Ағайларымыздың арнайы курстарын тыңдап, ел тарихының өзекті мәселелеріне бой ұра бастадық. Бір түсінбейтін жеріміз, арнайы курстар хронологиялық тұрғыда жүргізілмейтін. Бір семестрде ежелгі Қазақстан тарихы мен Қазақстанның жаңа замандағы тарихынан арнайы курстар қатар өтіп, келесі семестрде де осылай жалғаса беретін. Шамамен, соңғы курста кафедра меңгерушісі Д.И.Дулатова кафедраның 5 курс студенттерін кафедра жиналысына қатыстырды. Жиналыста қандай мәселе қаралғанын білмеймін, бірақ есімде қалғаны арнайы курстар жөнінде айтылып жатты. Бір кезде Д.И.Дулатова студенттердің пікірін тыңдап көрейік деп, соңғы қатардағы біздерге назарын аударды. Топтың старостасы болғандықтан, маған сөз берді. Мен орнымнан тұрып, арнайы курстардың жақсы екенін, солар арқылы біліміміздің тереңдеп жатқанын айта келе, арнайы курстарды хронологиялық жағынан реттеуге болмас па екен деп ұсыныс білдірдім. Мысалы, үшінші курста - Қазақстан тарихының ежелгі және ортағасырлар дәуірінен, төртінші курста - жаңа заман дәуірінен, ал бесінші курста - қазіргі заман дәуірінен арнайы курстар оқылса жақсы болар еді, - дедім. Ұсыныс кафедра меңгерушісіне ұнады және оны бірден қолдады. Кейіннен Дина Исабайқызының орынбасары болып жүргенде осы оқиғаны есіне салғанымда, «сенің осы кафедрада қалуыңа да сол оқиға себепкердің бірі болды» дегені есімде.

 1990 жылы университетті үздік тәмәмдап, факультеттегі Қазақ ССР тарихы кафедрасына жолдамамен ассистент болып қалдырылдым. Кейіннен білсем, кафедра меңгерушісі, профессор Д.И.Дулатованың өзі бастама көтеріп, қызыл дипломға бітіргелі жатқан мені кафедраға оқытушылыққа қалдыру туралы ұсыныс білдіріпті. Ал мені көндіруді ұстаздарым, сол кездегі доценттер- Ә.Хасенов пен С.Жолдасбаевқа тапсырған екен.

 Дина Исабайқызына менің қалай орынбасар болғаным қызық. Ол кезде қазіргідей кафедра меңгерушісінің орынбасары деген арнайы бекітілген лауазымды қызмет жоқ. Барлық жұмысты қоғамдық негізде атқаратынбыз.

 Ассистент ретінде жұмыс істегелі бір-екі ай болған. Бір күні кафедраға келсем, Дина Исабайқызы біреулерге реніш білдіріп отыр екен. Сөйтсем, кафедраның шарттық келісім (хоздоговорная тема) бойынша жылдық ғылыми есебін ректораттың бөлімдері қабылдамай қойыпты. Және өте шұғыл түрде өткізіңдер деп тапсырма беріпті. Кафедра меңгерушісі маған «осымен сен айналыс және аяғына дейін жеткіз» деп тапсырды. Не керек, бастығымның алғашқы сеніп тапсырған тапсырмасын айтылған уақытынан ертерек бітіріп, ректоратқа өткіздім. Содан кейін ол мені шақырып алып, рахмет айтты да, «маған орынбасар боласың», - деді. Сөйтіп, он бір жыл бойы, ол кісі кафедра меңгерушісі қызметінен кеткенше дейін орынбасары болдым.

 Осы жылдары Д.И.Дулатовамен бірге жұмыс жасай жүріп, ол кісінің тарих ғылымындағы, университет пен факультеттегі және қарапайым өмірдегі тұлғалық болмысын терең білдім десем артық айтқандық емес шығар. Жұрттың көпшілігі оны өте қатал деп қабылдап, ол кісіге жақындап баруға жасқанатын. Тіпті, атақ-дәрежесінен адам үркетін талай көкелеріміздің оның алдында кінәлі оқушыдай жүрексініп тұрғанының куәгері болдым. Бірге жұмыс істеп жүргенде байқағаным, оның ұнатпайтыны, жек көретіні жеке адамдар емес, жеке адамдардың бойындағы жаман қасиеттері екен. Ол мынадай типтегі адамдарды жек көруші еді. Білімі тайыздау болса да өзін өте білімділердің қатарына қосатын, өз уәдесінде тұра алмайтын, екі сөзді, еріншектік пен жалқаулығы басымдау, ісінен гөрі сөзі көптеу, жалтақ және қорқақтау, жағымпаздығы басым, өз мүддесін көпшіліктің мүддесінен жоғары қоятын адамдарды профессор Д.И.Дулатова ұната бермейтін. Ондай адамдардың өзі одан сырт айналып жүретін. Тіпті кейбіреулер Дина Исабайқызын жек көріп жататын. Сөйтсем, Д.И.Дулатова оларға теріс мінездері туралы тура бетіне айтып тастайтын және ондай оқиғалардың талайының тікелей куәгері болдым. Біреудің бетіне әңгіменің турасын, әділдігін айту оның қаталдығы емес, турашылдығы дер едім. Ал қаталдық пен принципшіл деген қасиеттер бар, екеуі бірдей секілді болғанымен мәндері бөлек. Профессор Дулатовадан мен оның қаталдығын емес, керісінше жұмыс бабына байланысты принципшілдігін көбірек көрдім. Талап қойғыштығының арқасында болуы керек, оның аспиранттары мен докторанттарының бәрі дерлік өз уақыттарында жұмыстарын бітіріп, сәтті қорғап шықты.

 Д.И.Дулатованың адам тани білетін ерекше қасиеті болатын. Оның осы қасиеті оған шәкірт таңдауда қателестірмеді деп айтқан болар едім. Ол кісіні өзіне ғылыми жетекші етіп таңдауға шәкірттердің өздері де ұмтылатын. Бірақ өздеріне сенімді, дайындығы мол, ғылымға бет бұрған жас ізденушілер келетін. Аспиранттарға Д.И.Дулатова тек ғылыми жетекші ғана емес, сонымен бірге өмірдегі ұстазы, ақылшысы, тіпті туған анасындай болатын. Олармен кездескенде алдымен Дина Исабайқызы олардың денсаулығы, бала-шағалары және ата-аналары туралы сұрап алып, содан кейін ғана ғылыми жұмыстары жөнінде есептерін тыңдап отырушы еді. Профессор Д.И.Дулатованың ғылыми жетекшілігімен кандидаттық диссертация, кейіннен докторлық диссертация қорғаған шәкірттерінің бәрі дерлік ұстазының жолымен ғылым жолында адал келе жатыр. Және олардың көпшілігі қазіргі күнде елімізге белгілі болған ғалымдар. Олардың қатарына тарих ғылымдарының докторлары, профессорлар: Т.Рысбековты, Г.Сұлтанғалиеваны, Ж.Құндақбаеваны, А.Ақышевты, Н.Нұртазинаны және тағы басқа көптеген доценттерді жатқызуға болады.

 Менің өзіме тікелей ғылыми жетекші болмаса да, не жазып жүргенімді, немен айналысып жүргенімді жиі сұрап отырушы еді. Студенттік аудиториядан бірден оқытушылық қызметке кіріскенімде ол маған «Бірден тақырып алуға жүгірме, алдымен өзіңе ұнайтын тақырыптарды дұрыс таңдай біл» деп кеңес бергені есімде. Іштей Қазақстан тарихының ортағасырлық кезеңін, оның ішінде Қазақ хандығы дәуірін ұнатып, соған қатысты жазба дерек мәліметтерін жинастырып жүргенімді оңашада бір айтқаным бар. Ол кісі маған көмегі болар деп, сол тұстарда ешкімнің қолына түсе бермейтін, тіпті іздеген күннің өзінде таптырмайтын, студенттер мен жас ізденушілер «МИКХ» деп атап кеткен (Материалы по истории Казахских ханств XV-XVIII веков (Извлечения из персидских и тюркских сочинений) / Сост.: С.К.Ибрагимов, Н.Н. Мингулов, К.А.Пищулина, В.П. Юдин. – Алма-Ата, 1969. – 652 с.) деректер жинағын маған сыйға тартты. Кейіннен бұл жинақтың менің ғылыми жұмыстарыма тигізген көмегінің орасан зор болғанын осы жерде айтып өтуді өзімнің парызым деп санаймын. Бұл жинақ әлі күнге дейін үйімдегі жазу үстелінің үстінде тұр. Кей кезде сол кітапқа көзім түссе, есіме Дина Исабайқызының күлімдеп тұрған жылы бейнесі, жалпы тұлғалық болмысы есіме түседі. Сол кезде ернімді жыбырлатып: «Жатқан жерің жайлы болсын, жаның жәннәтта болсын», - деп, іштей дұға оқимын.

 Кафедрадағы жас оқытушылардың педагогикалық деңгейімен қатар ғылыми ізденістерінің үнемі өсіп отыруын ол тікелей бақылап отырды. Ол әрбір жас оқытушымен оның ғылыми жұмыстары жөнінде ерінбей-жалықпай сөйлесетін. Орынбасар болып жүріп оның жастарға ақыл-кеңес беруден бас тартқанын көрген емеспін. Біз секілді жастардың барлық жағынан өсуімізге жағдайды жасады десем қателеспейтін шығармын.

 1990–шы жылдардың басында бүкіл еліміздегі секілді, Ғылым Академиясында, оның құрамындағы зерттеу институттарында қиыншылықтардың болғаны баршамызға белгілі. Дәл сол кездерде біздің «Қазақ ССР тарихы кафедрасы» факультеттегі құрылымдық өзгерістерге байланысты атауын өзгертіп, «Ежелгі және ортағасырлардағы Қазақстан тарихы» кафедрасы деп атала бастады. Бұл кезең бойынша факультет түгел елімізде мамандар тапшы болатын. Бір жағынан кафедраның ғылыми мәртебесін нығайту үшін, екінші жағынан тарих институтының жетекші мамандарына материалдық жағынан көмектесу үшін Д.И.Дулатова кафедраға ең танымал тарихшы- ғалымдарды жұмысқа шақырды. Соның арқасында біздер есімдері бүкіл әлемге танылған зерттеушілер: Ю.А.Зуевпен, В.П.Моисеевпен, Ж.Б.Абылхожинмен, А.Ш.Қадырбаевпен, Н.Е.Масановпен аралас-құралас болып, бірге жұмыс істедік. Дина Исабайқызы біздерді уақыттарымызды бос өткізбей олардың оқыған дәрістері мен жүргізген семинарлық жұмыстарына қатысуға шақырды. Олардан аз болса да бірдеме үйреніп қалыңдар деп кеңес беретін. Академиялық ғалымдармен бірге жұмыс істеу біз секілді жастардың болашақ диссертациялар тақырыбын дұрыс таңдауымызға, теориялы-методологиялық жағынан өсуімізге, жалпы ғалым болып қалыптасуымызға ықпалы мен әсері көп болды деп ойлаймын. Осының бәрін ұйымдастырған профессор Д.И.Дулатованы қалайша көреген адам демессің!

 Алғашқы мақалаларым жарыққа шығып, жұрт біле бастаған кезде бірде мені шақырып алды да, «Қашанғы мақалалар жазып жүре бересің, зерттеу обьектіңді анықтап алдың, мақалаларыңды оқығандар ұнатып жатыр екен, енді тақырыбыңды нақтыла да, оны кафедрада бекітіп ал, сосын жетекші таңда», - деп кеңес берді. Бір кездері «қашан диссертацияңды кафедраға алып келесің», - деп сұрағанында, мен «бәленбай тараудың бәленбай тараушасын былайша жазуым керек, мынадай жері көңіліме жақпай тұр» деген сияқты жалпылама жауап беріп жүргенімде айтқан ақыл-кеңесі әлі есімде қалыпты: «Сен не, диссертациялық жұмысыңды Алатаудың шыңдарынан биік деп санайсың ба, талайлар одан да асып ары барып жатыр ғой. Ғылымның түбіне бір диссертациямен жете алмайсың. Күрделі шешілмеген мәселелер болса, оны болашақ зерттеулеріңде қарастырмайсың ба», - деп қамшылағаны бар. Сол қамшылағанның әсері және кафедрадағы талқылауда тікелей Дина Исабайқызының қолдауының арқасында диссертациялық жұмысты тезірек аяқтап, оны тезірек қорғап та шықтық, ғылым кандидаты деген дипломымыз уақытылы қолымызға тиді.

 Дина Исабайқызы өзін мақтағанды, туған күндері мен мерейтойларын жасағанды онша ұнатпаушы еді. Бұл оның табиғи қарапайымдылығын көрсететін. Әлі есімде, бір күні ол кісінің 65 жасқа толуы қарсаңында шәкірттерінің бірі Д.И.Дулатоваға білдірмей жасырын дайындалып, нақты туған күні университет не факультет көлемінде оны салтанатты түрде атап өтейік деп ұсыныс білдірді. Сөйтіп дайындық жұмыстары басталып кетті. Туған күнге бір аптадай уақыт қалғанда ол біліп қойып, туған күнін атап өтуге тыйым салды. Дегенменде, шәкірттерінің бірнеше рет жасаған өтініштерін жерге қалдырмай, 31 қаңтар күні кафедра мәжілісінен кейін ұжымда кішігірім түрде атап өтуге келісімін берді. Дастархан жасалып, туған күн иесіне жылы тілектер айтылды. Сонда оның жартылай әзілмен не себепті туған күнін атап өтуге қарсылық білдіргенін айтты. «Ер адамдарға туған күнді атап өту жарасымды шығар, бірақ біздерге - әйелдер үшін жыл сайын туған күніңді жұмыста атап өтіп, өзіңнің неше жасқа толғаныңды басқаларға жария етудің пайдасы бар ма», - деп бәрімізді күлдіргені бар.

 Қазіргі күнде мектеп бітіруші түлектердің бәрі Ұлттық тестілеу арқылы жоғары оқу орнына қабылданады. Әр пән бойынша тест тапсырмаларын құрастыруды министрліктің жанындағы тест орталығы ұйымдастырады. Жыл сайын тест тапсырмалары мен олардағы жауап нұсқаларына қатысты ақпарат көздерінде көптеген сындар да айтылып жатады. Мұны айтып отырған себебім, ҰБТ енгізілгенге дейін, яғни 1994-2004 жылдары әрбір Жоғары оқу орны студенттер қабылдауды тест тапсырмалары арқылы өздері өткізетін. Тест тапсырмалары министрліктен келетін. Ал министрлікке Қазақстан тарихы бойынша тест дайындаған жұмыс тобының төрағасы профессор Д.И.Дулатова болғанын әлі күнге дейін ешкім білмейді. Жұмыс тобында Д.И.Дулатова, кафедраның аға оқытушысы С.Ю.Ерискина және мен болдым. Бұл өте құпия түрде жасалды және берілген уақыт өте тығыз болды. Ұмытпасам, 1993 жылдың желтоқсанның соңына дейін 1000 тест тапсырмасы тест орталығына өткізілуі керек. Қойылған талаптардың бірі – қазақ және орыс тілдеріндегі нұсқалар, олардағы сұрақтар мен жауаптар бірдей болуы шарт. Профессор Д.И.Дулатованың басшылығымен тест тапсырмалары барлық талаптарға сай және уақытылы жасалды. ҰБТ қолданысқа енгізілгенге дейін біз жасаған тестке ешқандай сын болмады десем болады. Өйткені Дина Исабайқызы біз құрастырған нұсқаларды өзі тексеріп, оның мектеп бағдарламасына сәйкестілігін, тест тапсырмаларының күрделілігін, тым ғылыми болып кетпеуін өзі қадағалап отырды. Әрбір жасалған тест тапсырмасы бойынша пікір алысып, әрбір тест тапсырмасы қаншалықты дәрежеде мектеп түлегінің білімін тексере алады деп айтысушы едік. Қазақстан тарихы бойынша тест тапсырмаларының қазақша және орысша 1000 сұрақтары мен жауаптарын өзі қарап шығып, өзі соңына қол қойғаны есімде.

 Ол кісінің өмірден озғанына он жылдан астам уақыт өтсе де, оның жарқын бейнесі әлі көз алдымызда тұр. Саналы ғұмырын тарих ғылымына арнап, қаншама шәкірт тәрбиелеп өсірген және артында өшпестей мұра қалдырған оның ғұмыры – нағыз өнегелі өмір. Уақыт жылжып алға жүрген сайын оның өнегелі өмірі біздер үшін биіктей түседі.